**Valmistautuminen** **viljelystarkastukseen**

Sujuvat siemenperunan viljelystarkastukset edellyttävät huolellisesti suunniteltua viljelyä ja valmistautumista viljelystarkastukseen. Turhien hylkäysten ja taloudellisten vahinkojen välttämiseksi Evira suosittelee ottamaan huomioon seuraavat asiat suunniteltaessa siemenperunaviljelyksiä:

* Peruna-ankeroisen tutkimustuloksen tulee olla valmis ja kunnossa, ennen kuin perunan voi istuttaa
* Tee viljelystarkastuspyyntö 22.5. mennessä Evirasta lähetetylle esitäytetylle taulukkopohjalle. Muista tarkistaa, että viljelijän tilatunnus on oikein. Pyynnön viivästymisestä seuraa maksuasetuksessa määritelty lisämaksu. Viljelystarkastuspyyntö palautetaan sähköpostiin viljelystarkastus@evira.fi. Siemenliikkeen edustaja tekee yleensä tarkastuspyynnön. Tietoja voi tarvittaessa täydentää viljelystarkastuksen yhteydessä.
* Ota huomioon muun perunan viljely tilalla eli viljelyrajoitukset. Huomaa, että Evira on tulkinnut, että myös esittelyruudut, koetoiminta ja kotitarveviljely otetaan huomioon muun perunan tuotannossa, jos tämä tapahtuu tukikelpoisella pellolla.
* Muista esikasvirajoitukset. Pääsääntö on 1 vuosi perunaa ja 2 välivuotta.
* Merkitse kasvulohkolle eri lajikkeet selvästi.
* Merkitse kasvulohkolle eri siemenluokat selvästi.
* Merkitse eri kantasiemenet selvästi, jos viljelys on perustettu useilla eri kauppaerillä.
* Kun viljelystarkastaja tulee tilalle, ota esille valmiiksi:
	+ ankeroistutkimustodistukset ja kartat
	+ kantasiemenen vakuustodistukset
	+ kantasiemenen rahtikirjat/kauppalaskut
	+ viljelysten tarkennetut pinta-alat lohkokohtaisesti
* Ilmoita viljelystarkastajalle hyvissä ajoin varrenhävityksen ajankohta, jotta viljelystarkastukset ehditään tehdä ennen varrenhävitystä.